ब्यास दरिया के किनारे बसे लोगों में वीरवार सुबह उस समय दहशत फैल गई, जब उन्होंने देखा कि दरिया के पानी का रंग भूरा हो गया है और दरिया से बदबू उठ रही है। रंग बदल चुके पानी की सतह पर दरिया की मरी मछलियां तैर रही हैं। दरिया का पानी प्रदूषित होने के विरोध में लोगों ने प्रदर्शन शुरू कर दिया। लोगों को पता चला कि मंत्री दरिया की इस हालत का कारण जानने दौरे पर आने वाले हैं, तो वे शांत हुए। शिक्षा मंत्री ओपी सोनी अफसरों की टीम को साथ मौके पर पहुंचे और जांच करवाई तो पाया गया कि कीड़ी अफगाना स्थित चड्ढा शुगर मिल के शीरे (केमिकल) ने ब्यास दरिया में मिलकर उसके पानी का रंग बदल दिया। जानकारी अनुसार कीड़ी अफगाना स्थित चड्ढा शुगर मिल के अंदर शीरे वाले टैंक का शीरा ओवरफ्लो होने लगा तो फैक्ट्री प्रबंधकों ने उसे ब्यास दरिया में डाल दिया, जिससे यह घटना हुई है। मंत्री ने मिल को बंद करवा मामले में जांच के आदेश दिए है। वहीं, 8 जिलों में पानी के इस्तेमाल रोक लगा दी है।